खनिज विभाग की नाकामी से अरपा में हो रहा रेत उत्खनन
प्रशासनिक रिपोर्टर | बिलासपुर
अरपा में अवैध रेत उत्खनन हो रहा है। खनिज विभाग की कार्रवाई भी महज खानापूर्ति है। अवैध रूप से रेत ढो रहे वाहनों पर कार्रवाई कर वह अपने कर्त्तव्यों की इतिश्री कर लेता है है। रेत का उत्खनन बंद करने खनिज विभाग के पास कोई ठोस योजना ही नहीं है।
शहर में तोरवा, कुदुदंड और नदी किनारे वाले क्षेत्र मंगला, लोखंडी, सेंदरी सहित अन्य स्थानों पर अरपा नदी से चौबीस घंटे रेत का अवैध उत्खनन हो रहा है। खनिज विभाग अवैध रूप से रेत परिवहन कर रहे ट्रैक्टर्स, ट्रक सहित अन्य वाहनों को पकड़कर कार्रवाई की औपचारिकता ही पूरी कर रहा है। लेकिन उसे बंद करने के कोई प्रयास ही नहीं किए जा रहे हैं। इस खेल में कहीं न कहीं विभाग की रजामंदी जरूर है। नतीजतन उत्खनन व परिवहन लगातार जारी है। शहर के नारियल कोठी स्थित मधुबन क्षेत्र की बात करें तो यहां नदी किनारे से रेत उत्खनन के साथ ही लगे मैदान में रेत डंपिंग कर बेखौफ ढुलाई की जा रही है। फिर भी विभाग इसे रोकने कोई कदम नहीं उठा रहा है।
जिले में 24 रेत खदानें, जहां से होना है रेत उत्खनन
खनिज विभाग ने जिले की 24 खदानों को रेत उत्खनन के लिए पंजीकृत किया है। बिलासपुर के अंतर्गत सेंदरी, कछार व सरकंडा चयनित हैं। नियमानुसार यहां से रेत का उत्खनन तो हो ही रहा है, लेकिन अरपा में जगह-जगह अवैध रूप से उत्खनन भी किया जा रहा है।
hin_Deva mai_Deva hin_Deva hin_Deva hin_Deva hin_Deva